<div style="text-align: center;"><img src="images/boylh.jpg" alt="boylh" /></div>
<div style="text-align: center;">&nbsp;</div>
<div style="text-align: justify;"><span style="font-size: 10pt; font-family: arial,helvetica,sans-serif;">Την Τρίτη 22 Ιουλίου 2014 συνεχίστηκε στη Διαρκή Επιτροπή Εξωτερικών Υποθέσεων και Εθνικής Άμυνας της Βουλής των Ελλήνων η διακοπείσα συζήτηση επί του σχεδίου νόμου του Υπουργείου Εθνικής Άμυνας με τίτλο: «Φάροι, Στρατολογία και άλλες διατάξεις». </span></div>
<div style="text-align: justify;">&nbsp;</div>
<div style="text-align: justify;"><span style="font-family: arial,helvetica,sans-serif; font-size: 10pt;">Η Ομοσπονδία μας είχε αποστείλει έγκαιρα προς την εν λόγω Επιτροπή τροπολογία με συγκεκριμένες προτάσεις τροποποίησης νομοθετημάτων και Υπουργικών Αποφάσεων, η οποία (τροπολογία) κατατέθηκε από το ΚΚΕ.</span></div>
<div>&nbsp;</div>
<div style="text-align: justify;"><span style="font-family: arial,helvetica,sans-serif; font-size: 10pt;">Την παραπάνω τροπολογία αποδέχθηκε και ενίσχυσε στην τοποθέτησή του και ο εισηγητής του ΣΥΡΙΖΑ, κ. Βασίλειος Χατζηλάμπρου, πλην όμως η Αναπληρώτρια Υπουργός Εθνικής Άμυνας την απέρριψε.</span></div>
<div>&nbsp;</div>
<div><span style="font-family: arial,helvetica,sans-serif; font-size: 10pt;">Διαβάστε τη στιχομυθία που έλαβε χώρα στην ανωτέρω συνεδρίαση:</span></div>
<div>&nbsp;</div>
<div style="text-align: justify;"><span style="font-size: 10pt; font-family: arial,helvetica,sans-serif;"><strong>ΒΑΣΙΛΕΙΟΣ ΧΑΤΖΗΛΑΜΠΡΟΥ (Εισηγητής του ΣΥ.ΡΙΖ.Α.)</strong>: Όταν μελετάμε ένα νομοσχέδιο σε επίπεδο β΄ ανάγνωσης, νομίζω ότι πρέπει να συνεκτιμήσουμε όλα όσα έγιναν στις εισηγήσεις, στην επαφή με τους φορείς και στην κατ’ άρθρο συζήτηση που έχει γίνει. Εδώ έχουμε ένα νομοσχέδιο το οποίο στην β’ ανάγνωση το συνοδεύουν 6 τροπολογίες άλλων υπουργείων, αλλά δεν ξέρω ποιος θα απαντήσει για αυτές. Δηλαδή, υπάρχουν ερωτήματα για το Υπουργείο Πολιτισμού. Αναφέρομαι στις τροπολογίες που μας ήρθαν.</span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: arial,helvetica,sans-serif;"><strong>ΔΙΟΝΥΣΙΑ ΑΥΓΕΡΙΝΟΠΟΥΛΟΥ (Πρόεδρος της Επιτροπής)</strong>: Ενημερωτικά σας λέω ότι οι τροπολογίες δεν αφορούν την Επιτροπή καθόλου. Θα κατατεθούν κατευθείαν στην Ολομέλεια στη συζήτηση μεθαύριο. Διαφορετικά, εννοείται ότι θα τις αναφέραμε και θα ήταν αντικείμενο συζήτησης, αλλά, δυστυχώς, ο Κανονισμός λέει κατευθείαν την Πέμπτη</span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: arial,helvetica,sans-serif;"><strong>ΒΑΣΙΛΕΙΟΣ ΧΑΤΖΗΛΑΜΠΡΟΥ (Εισηγητής του ΣΥ.ΡΙΖ.Α.)</strong>: Δεν πειράζει, έτσι θα έχω περισσότερο χρόνο να αναφερθώ στα υπόλοιπα……. Όσον αφορά στη μέριμνα των στρατιωτικών, αν κάποιος το διαβάσει καλά, θα δει ότι στην πραγματικότητα δεν έχει πολλά στοιχεία μέριμνας, έχει στοιχεία εξορθολογισμού, με την έννοια, ό,τι ισχύει στα νοσοκομεία του ΕΣΥ να ισχύσει και στο στρατιωτικό νοσοκομείο. Φανταστείτε, όμως, να πούμε ότι είναι μέριμνα το γεγονός, ότι του λέμε, ότι «τώρα μπορείς να έχεις και να πληρώνεται η αποκλειστική νοσοκόμα». Δεν μεριμνεί για κάτι, δεν τον βοηθά σε κάτι, <span style="color: #ff0000;"><strong>αντιθέτως, έχει κατατεθεί μια τροπολογία από την ΠΟΕΣ, εδώ την έχει εισάγει το Κ.Κ.Ε., που πραγματικά έχει αρκετά στοιχεία μέριμνας προσωπικού</strong></span> και θα ήθελα να πω μια λέξη γι’ αυτή, διότι είναι σχετική με το νομοσχέδιο, είναι εδώ και η κυρία Υπουργός, και δεν αφορά στο σύνολο των άλλων τροπολογιών που είναι σε άλλα Υπουργεία.</span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: Arial;">Καταρχήν, το Γενικό Λογιστήριο του Κράτους έχει την εκτίμηση ότι αυτό του τύπου η μέριμνα δεν δημιουργεί δαπάνη, επειδή ακριβώς πολλές από τις περικοπές στους μισθούς των ένστολων, που έφθασαν στο μεγαλύτερο βαθμό να είναι 45% - 50%, μπορούν αδαπάνως, αλλά με έναν άλλο ορθολογισμό να διαμορφώσουν «παροχή σε είδος» και έτσι η τροπολογία αυτή πρέπει να τύχει της υποστήριξης και του Υπουργείου. Για παράδειγμα, μέχρι τώρα στα παραθεριστικά θέρετρα πήγαιναν, κατά προτεραιότητα, οι φέροντες θέσεις ευθύνης, δηλαδή οι ανώτεροι αξιωματικοί.</span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: Arial;">Η πρόταση που κάνει ο σύλλογός τους είναι να πηγαίνουν με βάση εισοδηματικά κριτήρια, δηλαδή δεν με ενδιαφέρει να πάει το μεγάλο στέλεχος, που μπορεί να έχει και μία βίλα, με ενδιαφέρει ο στρατιωτικός της σειράς, που έχει την ανάγκη να πάει σε ένα θέρετρο το καλοκαίρι.</span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: Arial;">Το γεγονός της συνυπηρέτησης, άνδρας και γυναίκα στρατιωτικοί.</span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: Arial;">Το γεγονός, ότι κοπέλες που έχουν μικρά παιδιά στο σπίτι, θα μπορούσαν να εξαιρεθούν της νυχτερινής. Αυτό είναι σαν προσφορά 50 ευρώ το μήνα, άπαξ και μπορεί να εξαιρεθεί της νυχτερινής, τα χρήματα δηλαδή που παίρνει μια γυναίκα για να κρατάει τα παιδιά το βράδυ.</span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: Arial;"><span style="color: #ff0000;"><strong>Η τροπολογία έχει τέτοιες προτάσεις μέσα, εμείς τη στηρίζουμε και νομίζουμε ότι πρέπει να τη δει και το Υπουργείο.</strong> </span>Έτσι και αλλιώς, ανεξάρτητα από το εάν ήρθε ή όχι στη συνεδρίαση μας, η συγκεκριμένη πανελλήνια ομοσπονδία, συνομιλεί με τη Βουλή και τα κόμματα.</span></div>
<div>&nbsp;</div>
<div><span style="font-size: 10pt; font-family: Arial;"><strong>ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.)</strong>: Σας ευχαριστώ πολύ, κυρία Πρόεδρε.</span></div>
<div>&nbsp;</div>
<div style="text-align: justify;"><span style="font-size: 10pt; font-family: Arial;">Για εμάς, ισχύουν όλα όσα έχει αναφέρει η κα Κανέλλη, στις προηγούμενες συνεδριάσεις της Επιτροπής για το νομοσχέδιο, δηλαδή, και επί της Αρχής και επί των Άρθρων και επιφυλασσόμαστε για την Ολομέλεια.</span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: Arial;">Σας το επαναλαμβάνω, ότι επιφυλασσόμαστε και δεν οφείλετε ότι δεν το έχουμε μελετήσει το νομοσχέδιο, αλλά υπάρχουν και άλλες βελτιώσεις όπως βλέπουμε και σήμερα αλλά και άλλα υπομνήματα από Φορείς, όπως π.χ. το υπόμνημα του Συλλόγου που θέτει νέα ζητήματα και δεν γνωρίζω εάν έχει αναφερθεί και η Υπουργός για αυτό το ζήτημα, καθώς επίσης και το υπόμνημα από τους δύτες που έχουν τις ενστάσεις τους για τις αλλαγές που γίνονται.</span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: Arial;"><strong>ΦΩΤΕΙΝΗ ΓΕΝΝΗΜΑΤΑ (Αναπληρωτής Υπουργός Εθνικής Άμυνας)</strong>: Ευχαριστώ, κυρία Πρόεδρε. Θα είμαι πάρα πολύ σύντομη, γιατί νομίζω ότι έχουν σχεδόν εξαντληθεί τα ζητήματα στις προηγούμενες συνεδριάσεις, εξάλλου, στην Ολομέλεια θα συζητήσουμε αναλυτικά και τις τροπολογίες. Για τα θέματα που θέσατε, θα παρευρεθούν οι αρμόδιοι Υπουργοί, οπότε θα απαντηθούν όλα τα ερωτήματά σας……</span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: Arial;"><span style="color: #ff0000;"><strong>Σε σχέση με την μέριμνα του προσωπικού και την τροπολογία που κατέθεσε το Κ.Κ.Ε.,</strong> </span>θέλω να σας πω ότι αφορά στην υπουργική απόφαση για οξέα κοινωνικά προβλήματα και όχι το συγκεκριμένο νομοσχέδιο. Νομίζω πως δεν θα ήταν μια καλή διαδρομή να αλλάξουμε μια υπουργική απόφαση με ένα νόμο. <span style="color: #ff0000;"><strong>Όλα τα ζητήματα που θέτει το Κ.Κ.Ε. στην τροπολογία του και αφορούν στη μέριμνα του προσωπικού είναι αυτή τη στιγμή σε συνεννόηση, σε συνεργασία και σε επεξεργασία με τα επιτελεία, τα έχω στείλει ήδη για να τα συζητήσουμε και να δούμε τι από όλα αυτά που προτείνουν στην τροπολογία, θα μπορούσε να υιοθετηθεί.</strong></span> Σε κάθε περίπτωση αφορά τροποποίηση υπουργικής απόφασης, δεν απαιτείται νόμος, το επεξεργαζόμαστε και θα τα δούμε εν καιρώ για αλλαγή με άλλη υπουργική απόφαση, εάν αυτό αποφασιστεί.</span></div>
<div>&nbsp;</div>