<p style="text-align: center;">ΚΑΤΑΣΤΑΤΙΚΟ ΤΟΥ<br />ΣΥΝΔΕΣΜΟΥ ΥΠΟΣΤΗΡΙΞΗΣ και ΣΥΝΕΡΓΑΣΙΑΣ ΜΕΛΩΝ ΕΝΟΠΛΩΝ ΔΥΝΑΜΕΩΝ<br />(ΣΥΣΜΕΔ)</p>
<p style="text-align: center;">Μέρος 1ο<br />ΙΔΡΥΣΗ – ΕΠΩΝΥΜΙΑ – ΕΔΡΑ – ΣΚΟΠΟΣ – ΜΕΣΑ</p>
<p>Άρθρο 1<br />ΙΔΡΥΣΗ - ΕΠΩΝΥΜΙΑ - ΕΔΡΑ</p>
<p>Ιδρύεται αστικό Σωματείο, μη κερδοσκοπικού χαρακτήρα, με την επωνυμία: «ΣΥΝΔΕΣΜΟΣ ΥΠΟΣΤΗΡΙΞΗΣ και ΣΥΝΕΡΓΑΣΙΑΣ ΜΕΛΩΝ ΕΝΟΠΛΩΝ ΔΥΝΑΜΕΩΝ», αποδιδόμενη στην Αγγλική γλώσσα «ASSOCIATION OF THE ARMED FORCES MEMBERS SUPPORT and COOPERATION UNION», διακριτικό τίτλο «ΣΥΣΜΕΔ».</p>
<p>Άρθρο 2<br />ΣΚΟΠΟΣ</p>
<p>Σκοπός του Σωματείου είναι η δημιουργία ενός φορέα διαλόγου, έκφρασης και ενημέρωσης των μελών των ενόπλων δυνάμεων για θέματα επαγγελματικής εξέλιξης και σταδιοδρομίας.</p>
<p>Άρθρο 3<br />ΜΕΣΑ</p>
<p>Η πραγματοποίηση των πιο πάνω σκοπών του Σωματείου επιδιώκεται με κάθε νόμιμο μέσο</p>
<p style="text-align: center;">Μέρος 2ο<br />ΜΕΛΗ – ΕΓΓΡΑΦΗ – ΔΙΑΓΡΑΦΗ – ΠΟΡΟΙ</p>
<p style="text-align: center;">&nbsp;</p>
<p style="text-align: left;">Άρθρο 4<br />ΜΕΛΗ ΤΟΥ ΣΩΜΑΤΕΙΟΥ</p>
<p>1. Τα μέλη του Σωματείου διακρίνονται σε τακτικά και επίτιμα.</p>
<p>α. Τακτικά μέλη</p>
<p>Ως τακτικά μέλη του Σωματείου εγγράφονται με αίτησή τους και νοούνται τα «εν ενεργεία» μέλη (άνδρες και γυναίκες, ανεξαρτήτου βαθμού και προελεύσεως) των Ενόπλων Δυνάμεων όλων των Κλάδων ως και των Κοινών Σωμάτων. Τα μέλη αυτά έχουν το δικαίωμα να εκλέγουν και να εκλέγονται στα αρμόδια όργανα του Σωματείου.</p>
<p>β. Επίτιμα μέλη</p>
<p>(1) Επίτιμα μέλη ανακηρύσσονται με απόφαση του Διοικητικού Συμβουλίου του Σωματείου πρόσωπα που έχουν προσφέρει εξαιρετικές υπηρεσίες στις<br />Ελληνικές Ένοπλες Δυνάμεις, ή που με τη δράση τους συνέβαλαν αποφασιστικά στην προώθηση των σκοπών του Σωματείου. Τα επίτιμα μέλη δεν έχουν το δικαίωμα να εκλέγουν ή να εκλέγονται στα αρμόδια όργανα του Σωματείου.</p>
<p>(2) Επίτιμα μέλη ανακηρύσσονται επίσης, εάν το δηλώσουν με αίτησή τους, και τα μέχρι εκείνη την στιγμή «εν ενεργεία» μέλη τα οποία όμως έχουν πλέον συνταξιοδοτηθεί.</p>
<p>2. Όλα τα τακτικά μέλη έχουν την υποχρέωση να συμπαρίστανται στις προσπάθειες του ΔΣ, προσερχόμενα σε κάθε πρόσκληση του Προέδρου (στις τακτικές και έκτακτες συνελεύσεις κλπ) ή του ΔΣ, εκτός εάν ανυπέρβλητα κωλύματα ή υπηρεσιακές ή άλλου είδους ανάγκες δεν επιτρέπουν κάτι τέτοιο.</p>
<p>Άρθρο 5<br />ΕΓΓΡΑΦΗ ΜΕΛΩΝ</p>
<p>1. Για να εγγραφεί κάποιος μέλος πρέπει να υποβάλλει προς το Διοικητικό Συμβούλιο του Σωματείου, με κάθε πρόσφορο και δυνατό μέσο [είτε αυτοπροσώπως, είτε δια αλληλογραφίας (κλασσικής ή ηλεκτρονικής), είτε με FAX] αίτηση σύμφωνα με το συνημμένο υπόδειγμα 1, η οποία περιέχει τη δήλωση ότι έχει λάβει γνώση του καταστατικού του Σωματείου και ανεπιφύλακτα αποδέχεται το περιεχόμενό του.</p>
<p>2. Η εγγραφή των μελών αυτών γίνεται μετά από σχετική απόφαση του Διοικητικού Συμβουλίου μέσα σε ένα μήνα (1) μήνα το πολύ από την υποβολή της σχετικής αίτησης. Παρέλευση άπρακτου του πιο πάνω χρόνου του ενός (1) μηνός, ή ακόμη και αναβολή της συζήτησης στο Διοικητικό Συμβούλιο και για οποιοδήποτε λόγο, για αποδοχή ή μη της αίτησης εγγραφής, ισοδυναμεί με αποδοχή της αίτησης.</p>
<p>3. Εάν το Διοικητικό Συμβούλιο απορρίψει την αίτηση και κάνει αυτό γνωστό μέσα στο μήνα από την υποβολή της αίτησης, ο ενδιαφερόμενος μπορεί να προσφύγει στην πρώτη Γενική Συνέλευση, η οποία αποφαίνεται με μυστική ψηφοφορία πριν από οποιοδήποτε άλλο θέμα. Η προσφυγή στη Γενική Συνέλευση γίνεται με αίτηση του υποψηφίου μέλους που παραδίδεται στο αρμόδιο για τη σύγκληση όργανο και προ αυτής. Στην περίπτωση αυτή συζητείται υποχρεωτικά και προτάσσεται κάθε άλλου θέματος. Εάν δεν υποβληθεί έγκαιρα δεν συζητείται.</p>
<p>4. Το Διοικητικό Συμβούλιο διατηρεί το δικαίωμα να απορρίπτει ελεύθερα και αιτιολογημένα αιτήσεις εγγραφής νέων μελών ανεξαρτήτως εάν πληρούνται τα αναφερόμενα στο άρθρο 4, υπό τις προϋποθέσεις του άρθρου 5.</p>
<p>5. Ειδικά, τα υπογράφοντα το παρόν, ιδρυτικά μέλη, θεωρούνται αυτοδικαίως τακτικά, χωρίς καμία άλλη διατύπωση.</p>
<p>Άρθρο 6<br />ΔΙΑΓΡΑΦΗ ΜΕΛΩΝ</p>
<p>1. Τα τακτικά μέλη διαγράφονται από το Σωματείο:</p>
<p>α. Με γραπτή και μόνο αίτησή τους κατά το άρθρο 87 του Αστικού Κώδικα. Η αίτηση αυτή θεωρείται αυτοδικαίως δεκτή και δεν χρειάζεται απόφαση Διοικητικού Συμβουλίου ή Γενικής Συνέλευσης για την αποδοχή της ή μη. Το παραιτηθέν μέλος μπορεί να επανεγγραφεί στο Σωματείο [και για μόνο μία (1) φορά], μετά από νέα αίτησή του, σύμφωνα με τα οριζόμενα στο άρθρο 5, και την πάροδο έξι (6) τουλάχιστον μηνών από την υποβολή της αίτησης διαγραφής του.</p>
<p>β. Με απόφαση του Διοικητικού Συμβουλίου αν αποχωρήσουν από τις Ένοπλες Δυνάμεις, εκτός αν υποβάλλουν αίτηση παραμονής με την ιδιότητα του επίτιμου μέλους εντός αποκλειστικής προθεσμία δύο (2) μηνών από την ημερομηνία δημοσίευσης της απόφασης αποστρατείας τους στην Εφημερίδα της Κυβερνήσεως. Η κατάσταση της διαθεσιμότητας, της μακράς αναρρωτικής αδείας, της αργίας δια προσκαίρου παύσεως και της αργίας δια προσωρινής απολύσεως δεν συνεπάγονται διαγραφή από μέλος του Σωματείου . Το ίδιο ισχύει και για μέλη που απολύθηκαν ή αποτάχθηκαν από το Σώμα στο οποίο υπηρετούν, αλλά έχουν προσφύγει στα Δικαστήρια κατά της απόφασης απόλυσης ή απόταξης και έως την έκδοση αμετάκλητης απόφασης.</p>
<p>γ. Με ειδικά αιτιολογημένη απόφαση της Γενικής Συνέλευσης ύστερα από εισήγηση του Διοικητικού Συμβουλίου και για σπουδαίο λόγο. Ειδικότερα, μπορεί να διαγραφεί μέλος που:</p>
<p>(1) Αντιστρατεύεται έμπρακτα τις επιδιώξεις και τους σκοπούς του Σωματείου.</p>
<p>(2) Παραβαίνει αποδεδειγμένα το Καταστατικό, απειθαρχεί ή παρεμβάλει προσκόμματα στις νόμιμες αποφάσεις των Γενικών Συνελεύσεων και του Διοικητικού Συμβουλίου.</p>
<p>(3) Με τη συμπεριφορά και διαγωγή του προσβάλλει το κύρος ή τη λειτουργία των Ενόπλων Δυνάμεων.</p>
<p>(4) Καταχράται χρήματα του Σωματείου.</p>
<p>(5) Καθυστερεί πέραν του μηνός Φεβρουαρίου τις συνδρομές ενός (1) ημερολογιακού έτους και εφόσον αυτές δεν τακτοποιηθούν εντός μηνός από την ημερομηνία κλήσης του για τακτοποίηση. Το διαγραφόμενο, για το λόγο αυτό, μέλος επανεγγράφεται εάν καταβάλει τις οφειλόμενες εισφορές, τουλάχιστον ένα (1) μήνα πριν τη διεξαγωγή των αρχαιρεσιών για την ανάδειξη των οργάνων του Σωματείου.</p>
<p>2. Το Διοικητικό Συμβούλιο, μετά από απόφασή του, μπορεί να καλέσει ενώπιόν του το προτεινόμενο προς διαγραφή, στη Γενική Συνέλευση, μέλος, προκειμένου να δοθεί η δυνατότητα μετά από συζήτηση για ορθότερη, αντικειμενικότερη και δικαιότερη λήψη απόφασης.</p>
<p>Άρθρο 7<br />ΠΟΡΟΙ</p>
<p>1. Πόροι του Σωματείου είναι:</p>
<p>α. Το δικαίωμα εγγραφής των μελών, το ύψος του ποσού του οποίου ορίζεται στα έξι ευρώ (6 €) . Τα ιδρυτικά μέλη, υποχρεούνται στην καταβολή του ποσού ύψους είκοσι ευρώ (20 €), για την αντιμετώπιση των πρώτων νομικών ενεργειών.</p>
<p>β. Η ετήσια συνδρομή των μελών, το ύψος του ποσού της οποίας ορίζεται στα δεκαεννέα ευρώ (19 €).</p>
<p>γ. Οι έκτακτες εισφορές των μελών.</p>
<p>δ. Οι διάφορες δωρεές των μελών ή τρίτων.</p>
<p>ε. Οι τόκοι ή άλλοι πρόσοδοι κεφαλαίων.</p>
<p>στ. Τα έσοδα από κληροδοσίες, κληρονομιές, επιχορηγήσεις και από την περιουσία του Σωματείου.</p>
<p>ζ. Τα έσοδα από διάφορες εκδηλώσεις και δραστηριότητες.</p>
<p>2. Τα παραπάνω ποσά παραγράφου 1 περιπτώσεων (α) και (β) μπορούν να μεταβάλλονται με απόφαση του Διοικητικού Συμβουλίου του Σωματείου.</p>
<p>3. Η ετήσια συνδρομή εισπράττεται με διπλότυπη απόδειξη αριθμημένη και θεωρημένη από τον Πρόεδρο του Διοικητικού Συμβουλίου και τον Ταμία αυτού.</p>
<p>4. Η ετήσια συνδρομή εισπράττεται και από τους εκκαθαριστές των αποδοχών με τον αρμόδιο υπάλληλο και σε περίπτωση αδυναμίας αυτών από το νεότερο μέλος του Σωματείου.</p>
<p>5. Τα ποσά που εισπράττονται κατατίθενται σε τοπικά τραπεζικά υποκαταστήματα σε λογαριασμό του Σωματείου.</p>
<p>6. Κατά την ημέρα της ψηφοφορίας η είσπραξη των καθυστερουμένων συνδρομών γίνεται και από τον Πρόεδρο της εφορευτικής επιτροπής με υπεύθυνη δήλωση του μέλους για το οφειλόμενο ποσό. Για το σκοπό αυτό ο Πρόεδρος της εφορευτικής επιτροπής χρησιμοποιεί τα πιο πάνω αναφερόμενα διπλότυπα, ή εάν δεν διαθέτει διπλότυπα, οι εισπράξεις γίνονται με ιδιόχειρη απόδειξη του, σημειώνει δε την πληρωμή στην κατάσταση των ψηφισάντων και παραδίνει τις εισπράξεις στον Ταμία του Σωματείου. Στις υπηρεσίες που γίνεται η ψηφοφορία χωρίς την παρουσία εφορευτικής επιτροπής η είσπραξη γίνεται από το νεότερο σε βαθμό και ηλικία μέλος του Σωματείου και στη συνέχεια, είτε κατατίθενται τα χρήματα όπως ορίζεται στην παραπάνω παράγραφο πέντε (5), είτε παραδίδονται στον Ταμία του Σωματείου.</p>
<p>7. Οι έκτακτες εισφορές επιβάλλονται από τη Γενική Συνέλευση ύστερα από πρόταση του Διοικητικού Συμβουλίου του Σωματείου για κάλυψη εκτάκτων ή σοβαρών και σπουδαίων αναγκών.</p>
<p style="text-align: center;">Μέρος 3ο<br />ΔΙΚΑΙΩΜΑΤΑ και ΥΠΟΧΡΕΩΣΕΙΣ ΜΕΛΩΝ</p>
<p style="text-align: center;">&nbsp;</p>
<p>Άρθρο 8<br />ΔΙΚΑΙΩΜΑΤΑ ΜΕΛΩΝ</p>
<p>1. Όλα τα τακτικά μέλη έχουν ίσα δικαιώματα και υποχρεώσεις και συγκεκριμένα:</p>
<p>α. Να μετέχουν και να ψηφίζουν στις Γενικές Συνελεύσεις εφόσον έχουν εκπληρώσει τις οικονομικές τους υποχρεώσεις προς το Σωματείο.</p>
<p>β. Να εκλέγουν και να εκλέγονται στα όργανα του Σωματείου, πλην της περιπτώσεως του άρθρου 6 παράγραφο 2, εφόσον έχουν εκπληρώσει τις οικονομικές τους υποχρεώσεις προς το Σωματείο.</p>
<p>γ. Να υποβάλλουν στο Διοικητικό Συμβούλιο ή στη Γενική Συνέλευση υπομνήματα για κάθε θέμα σχετικό με το σκοπό, τους στόχους και την προαγωγή των μέσων και μεθόδων προς εξυπηρέτηση του σκοπού του Σωματείου.</p>
<p>2. Η ιδιότητα του τακτικού μέλους δε μεταβιβάζεται ούτε κληρονομείται.</p>
<p>3. Κάθε μέλος έχει δικαίωμα να αποχωρήσει ελεύθερα από το Σωματείο, με την υποβολή αίτησης, όπως καθορίζεται στο άρθρο 6 παράγραφος 1 περίπτωση (α), υποχρεούται όμως στην καταβολή της συνδρομής του για όλο το οικονομικό έτος.</p>
<p>Άρθρο 9<br />ΥΠΟΧΡΕΩΣΕΙΣ ΜΕΛΩΝ</p>
<p>Τα μέλη του Σωματείου υποχρεούνται:</p>
<p>1. Να καταβάλλουν κάθε προσπάθεια για την πραγμάτωση του σκοπού και των στόχων του Σωματείου.</p>
<p>2. Να εκπληρώνουν εμπρόθεσμα τις τακτικές και έκτακτες οικονομικές υποχρεώσεις τους. Τα μέλη εξακολουθούν και μετά την αποχώρησή τους από το Σωματείο να ευθύνονται για τις μέχρι τότε οικονομικές υποχρεώσεις τους προς αυτήν.</p>
<p>3. Να δρουν σύμφωνα με το Καταστατικό και τις αποφάσεις των Γενικών Συνελεύσεων και του Διοικητικού Συμβουλίου, καθώς και να αποφεύγουν κάθε δραστηριότητα που αντιστρατεύεται τους σκοπούς αυτούς.</p>
<p>Μέρος 4ο<br />ΟΡΓΑΝΑ ΤΟΥ ΣΩΜΑΤΕΙΟΥ</p>
<p>Άρθρο 10<br />ΟΡΓΑΝΑ ΤΟΥ ΣΩΜΑΤΕΙΟΥ</p>
<p>1. Τα τακτικά όργανα του Σωματείου είναι:</p>
<p>α. Η Γενική Συνέλευση</p>
<p>β. Το Διοικητικό Συμβούλιο</p>
<p>γ. Η Εξελεγκτική Επιτροπή</p>
<p>2. Τα μεταβατικά όργανα του Σωματείου είναι:</p>
<p>α. Το Προεδρείο της Γενικής Συνέλευσης</p>
<p>β. Η Εφορευτική Επιτροπή</p>
<p>Μέρος 5ο<br />ΓΕΝΙΚΗ ΣΥΝΕΛΕΥΣΗ – ΑΡΜΟΔΙΟΤΗΤΕΣ – ΨΗΦΟΦΟΡΙΑ – ΥΠΟΨΗΦΙΟΤΗΤΕΣ – ΤΡΟΠΟΣ ΨΗΦΟΦΟΡΙΑΣ – ΑΝΑΚΗΡΥΞΗ ΕΚΛΕΓΕΝΤΩΝ</p>
<p>Άρθρο 11<br />ΓΕΝΙΚΗ ΣΥΝΕΛΕΥΣΗ</p>
<p>1. Η Γενική Συνέλευση αποτελεί το ανώτατο όργανο του Σωματείου και αποτελείται από τα τακτικά μέλη που έχουν εκπληρώσει τις οικονομικές τους υποχρεώσεις προς το Σωματείο.</p>
<p>2. Η Γενική Συνέλευση συγκαλείται υποχρεωτικά μια φορά το χρόνο κατά τον πρώτο μήνα (Ιανουάριο) του έτους και πάντα ημέρα Κυριακή, έκτακτα δε συνέρχεται όταν το κρίνει σκόπιμο το Διοικητικό Συμβούλιο ή το ζητήσει το ένα δέκατο πέμπτο (1/15) των μελών του Σωματείου με έγγραφη αίτηση του, στην οποία αναγράφονται και τα προς συζήτηση θέματα. Ειδικά όταν πρόκειται να γίνει μομφή και/ή παύση σε πρόσωπο μέλους του Διοικητικού Συμβουλίου, μομφή και/ή παύση εξ ολοκλήρου του Διοικητικού Συμβουλίου, η αίτηση πρέπει να υπογράφεται από το ένα πέμπτο (1/5) των μελών. Ενδεικτικά, μεταξύ των άλλων, η Γενική Συνέλευση αποφασίζει.</p>
<p>3. Τα μέλη του Σωματείου προσκαλούνται από τον Πρόεδρο του Διοικητικού Συμβουλίου του Σωματείου πριν από είκοσι (20) τουλάχιστον ημέρες και σε εξαιρετικές περιπτώσεις πριν από δέκα (10) τουλάχιστον ημέρες. Οι προσκλήσεις πρέπει να περιλαμβάνουν τον τόπο, την ημέρα και ώρα έναρξης των εργασιών της Γενικής Συνέλευσης και τα προς συζήτηση θέματα. Κατά την κρίση του Διοικητικού Συμβουλίου, η Γενική Συνέλευση μπορεί να συνέλθει στον Πειραιά, ή στην Αθήνα ή σε άλλη πόλη.</p>
<p>4. Η Γενική Συνέλευση βρίσκεται σε απαρτία όταν παρίσταται το ένα τέταρτο (1/4) των μελών του Σωματείου που έχουν δικαίωμα ψήφου και είναι οικονομικά τακτοποιημένα. Εάν δεν υπάρξει απαρτία στην πρώτη Συνέλευση, συνέρχεται δεύτερη χωρίς νέα πρόσκληση την αντίστοιχη ημέρα της επόμενης εβδομάδας με τα ίδια θέματα, την ίδια ώρα και στον ίδιο τόπο και θεωρείται ότι έχει απαρτία με οποιοδήποτε αριθμό παρόντων ταμειακώς εντάξει τακτικών μελών. Για τη μομφή, όμως και/ή παύση σε πρόσωπο μέλους του Διοικητικού Συμβουλίου, μομφή και/ή παύση εξ ολοκλήρου του Διοικητικού Συμβουλίου απαρτία σε κάθε περίπτωση υπάρχει όταν είναι παρόντα το ένα τρίτο (1/3) των ταμειακώς εντάξει τακτικών μελών του Σωματείου.</p>
<p>5. Την έναρξη των τακτικών και εκτάκτων Γενικών Συνελεύσεων κηρύσσει ο Πρόεδρος του Διοικητικού Συμβουλίου, ο οποίος μετά τη διαπίστωση της απαρτίας αναπτύσσει τους λόγους σύγκλησης της Γενικής Συνέλευσης και καταθέτει ονομαστική κατάσταση των ταμειακώς εντάξει μελών που έχει υπογραφεί από τον Ταμία. Ο Γενικός Γραμματέας διαβάζει τα πρακτικά της προηγούμενης Γενικής Συνέλευσης για επικύρωση και στη συνέχεια ο Πρόεδρος του Διοικητικού Συμβουλίου καλεί τη Γενική Συνέλευση να εκλέξει το Προεδρείο της. Ο Πρόεδρος της Γενικής Συνέλευσης μετά την εκλογή του αναλαμβάνει αμέσως τα καθήκοντα του και ελέγχει την ύπαρξη απαρτίας. Αφού διαπιστώσει την απαρτία, συμπληρώνεται το Προεδρείο με ένα αντιπρόεδρο, δύο (2) πρακτικογράφους και δύο (2) ψηφοσυλλέκτες, που εκλέγονται κι αυτοί από τη Γενική Συνέλευση.</p>
<p>6. Κατά τη Γενική Συνέλευση τα απόντα μέλη μπορούν να αντιπροσωπευθούν από τα παρόντα. Η αντιπροσώπευση γίνεται με έγγραφη εξουσιοδότηση θεωρημένη για τη γνησιότητα της υπογραφής από δημόσια αρχή και κατατίθεται πριν από τη συνεδρίαση στον Πρόεδρο του Διοικητικού Συμβουλίου. Κάθε παρόν μέλος μπορεί να αντιπροσωπεύσει μόνον ένα από τα απόντα μέλη.</p>
<p>7. Οι αποφάσεις της Γενικής Συνέλευσης λαμβάνονται με απόλυτη πλειοψηφία των παρευρισκομένων και δικαιουμένων ψήφου μελών. Προκειμένου όμως για τη μομφή και/ή παύση σε πρόσωπο μέλους του Διοικητικού Συμβουλίου, μομφή και/ή παύση εξ ολοκλήρου του Διοικητικού Συμβουλίου, απαιτείται πλειοψηφία των δύο τρίτων (2/3) και παρουσία του ενός τρίτου (1/3) των μελών και μυστική ψηφοφορία. Για τα διάφορα άλλα θέματα η ψηφοφορία γίνεται ή με ανάταση των χειρών ή μυστική.</p>
<p>8. Η Γενική Συνέλευση δύναται να ορίσει μέλη σε διάφορες πόλεις της Ελλάδος, εκτός Αττικής, με αρμοδιότητα την ενημέρωση των λοιπών μελών στην ενάσκηση των δικαιωμάτων τους ή στην επικοινωνία με το Διοικητικό Συμβούλιο, μέσω ηλεκτρονικού ταχυδρομείου και την παροχή διευκρινίσεων επί διαφόρων ενεργειών ανακοινώσεων και διαδικασιών.</p>
<p>Άρθρο 12<br />ΑΡΜΟΔΙΟΤΗΤΕΣ ΓΕΝΙΚΗΣ ΣΥΝΕΛΕΥΣΗΣ</p>
<p>Η Γενική Συνέλευση του Σωματείου:</p>
<p>1. Ελέγχει τη λογοδοσία του Διοικητικού Συμβουλίου.</p>
<p>2. Επικυρώνει τον απολογισμό του προηγούμενου έτους και ψηφίζει τον προϋπολογισμό του επόμενου.</p>
<p>3. Αποφασίζει τη λήψη κάθε πρόσφορου και ενδεδειγμένου μέτρου για την επιτυχία των σκοπών του Σωματείου και έχει την ανώτατη εποπτεία και τον τελικό λόγο σε ό,τι αφορά το Σωματείο.</p>
<p>4. Αποφασίζει τη διαγραφή (αποβολή) των μελών του Σωματείου σύμφωνα με το άρθρο 6 του παρόντος καταστατικού.</p>
<p>5. Στην ετήσια τακτική Γενική Συνέλευση, που αποφασίζει και για τα θέματα των παραγράφων 1 και 2 του παρόντος άρθρου, ο Γενικός Γραμματέας διαβάζει τα πεπραγμένα του Διοικητικού Συμβουλίου για το παρελθόν έτος και ο Ταμίας τον οικονομικό απολογισμό του προηγούμενου και τον προϋπολογισμό του νέου έτους.</p>
<p>6. Το οικονομικό έτος αρχίζει την 1η Ιανουαρίου και λήγει την 31η Δεκεμβρίου αυτού.</p>
<p>7. Η Εξελεγκτική Επιτροπή διαβάζει την έκθεση για τη νομιμότητα των δαπανών του προηγούμενου χρόνου και στη συνέχεια η Γενική Συνέλευση αποφασίζει για την έγκριση (ή μη) των πεπραγμένων του Διοικητικού Συμβουλίου.</p>
<p>8. Επίσης αποφασίζει:</p>
<p>α. Για την εκλογή των μελών του Διοικητικού Συμβουλίου, της Ελεγκτικής Επιτροπής, της Εφορευτικής Επιτροπής και του Προεδρείου της Συνέλευσης.</p>
<p>β. Για την έγκριση ή μη του προϋπολογισμού και του ισολογισμού με εισήγηση του Διοικητικού Συμβουλίου, καθώς και του απολογισμού του και η απαλλαγή ή μη του Διοικητικού Συμβουλίου από κάθε ευθύνη με βάση την έκθεση της Ελεγκτικής Επιτροπής μετά το πέρας κάθε διαχειριστικής χρήσης.</p>
<p>γ. Για την εποπτεία και τον έλεγχο της διοικήσεως του Σωματείου.</p>
<p>δ. Για την παύση και αποβολή, των μελών του Διοικητικού Συμβουλίου της Ελεγκτικής Επιτροπής και της Εφορευτικής Επιτροπής για σπουδαίο λόγο ή βαριά παράβαση καθηκόντων ή ανικανότητα.</p>
<p>ε. Για την προσχώρηση σε ενώσεις ημεδαπές ή αλλοδαπές ευρύτερης εκτάσεως, συναφούς σκοπού.</p>
<p>στ. Για την τροποποίηση του καταστατικού του Σωματείου.</p>
<p>ζ. Για την έγκριση εσωτερικών κανονισμών.</p>
<p>η. Για την αναστολή των εργασιών του Σωματείου.</p>
<p>θ. Για τη διάλυση του Σωματείου.</p>
<p>Άρθρο 13<br />ΨΗΦΟΦΟΡΙΑ – ΥΠΟΨΗΦΙΟΤΗΤΕΣ</p>
<p>1. Οι αρχαιρεσίες προς ανάδειξη των μελών του Διοικητικού Συμβουλίου και της Εξελεγκτικής Επιτροπής γίνονται κάθε τρία χρόνια με άμεση και μυστική ψηφοφορία την πρώτη Κυριακή μετά παρέλευση εξήντα (60) ημερών από την τακτική Γενική Συνέλευση του Ιανουαρίου, για τους υπηρετούντες εκτός Αττικής και την επόμενη Κυριακή για τους υπηρετούντες στην Αττική. Σε έκτακτες και εξαιρετικές περιπτώσεις οι παραπάνω ημερομηνίες μπορούν να μετατεθούν μέχρι δύο (2) εβδομάδες ύστερα από απόφαση του Διοικητικού Συμβουλίου.</p>
<p>2. Όσοι επιθυμούν να υποβάλλουν υποψηφιότητα για το αξίωμα των μελών του Διοικητικού Συμβουλίου και της Εξελεγκτικής Επιτροπής υποβάλλουν γραπτή δήλωση προς το Διοικητικό Συμβούλιο τριάντα (30) ημέρες πριν από την ψηφοφορία των υπηρετούντων εκτός Αττικής.</p>
<p>3. Με βάση τις δηλώσεις υποψηφιοτήτων το Διοικητικό Συμβούλιο του Σωματείου προβαίνει στην ανακήρυξη των υποψηφίων μέσα σε πέντε (5) ημέρες μετά τη λήξη της προθεσμίας για υποβολή των υποψηφιοτήτων και εκτυπώνει ενιαίο ψηφοδέλτιο στο οποίο αναγράφονται κάτω από τις επικεφαλίδες του κάθε οργάνου της Διοίκησης τα ονόματα των αντιστοίχων υποψηφίων κατ' αλφαβητική σειρά.</p>
<p>4. Το ψηφοδέλτιο μαζί με ομοιόμορφους και αδιαφανείς φακέλους που φέρουν τη σφραγίδα του Σωματείου και εντός των οποίων πρέπει υποχρεωτικά να τοποθετηθεί το ψηφοδέλτιο αυτό, αποστέλλονται είκοσι (20) τουλάχιστον ημέρες προ των εκλογών στα μέλη που υπηρετούν εκτός της έδρας του Σωματείου. Κάθε ένα από τα μέλη αυτά, αφού ψηφίσει εσωκλείει το ψηφοδέλτιο στον ειδικό έντυπο φάκελο και στη συνέχεια εσωκλείει αυτόν σε άλλον (κοινό) φάκελο, ο οποίος αποστέλλεται στην Εφορευτική Επιτροπή της έδρας του Σωματείου (Αθήνας), ως συστημένη επιστολή, αποκλειστικά από τον ίδιο τον ψηφοφόρο και πρέπει να φτάσει σε αυτή το αργότερο μέχρι την ημέρα της ψηφοφορίας. Οι κατά τα παραπάνω διαβιβαζόμενοι και παραλαμβανόμενοι εκλογικοί φάκελοι, καταγράφονται σε πρακτικό και φυλάσσονται από την Εφορευτική Επιτροπή Αθήνας.</p>
<p>5. Η ψηφοφορία αρχίζει στις 8 το πρωί (08.00΄) και τελειώνει στις 7 το απόγευμα (19.00΄), μπορεί δε να παραταθεί μέχρι τρεις (3) ώρες εάν υπάρχουν μέλη που περιμένουν να ψηφίσουν.</p>
<p>6. Κάθε εκλογέας παίρνει το ενιαίο ψηφοδέλτιο και το φάκελο και αποσύρεται σε ξεχωριστό χώρο όπου κλείνει μυστικά το ψηφοδέλτιο μέσα στο φάκελο αφού προηγουμένως σημειώσει σταυρό προτίμησης δίπλα στο όνομα (ή ονόματα) του υποψηφίου (ή υποψηφίων) που αυτός κρίνει, έχει δε το δικαίωμα να εκφράσει την προτίμηση του για μέχρι και επτά (7) υποψηφίους για το Διοικητικό Συμβούλιο και για μέχρι και τρεις (3) για την Εξελεγκτική Επιτροπή.</p>
<p>Άρθρο 14<br />ΤΡΟΠΟΣ ΨΗΦΟΦΟΡΙΑΣ</p>
<p>1. Η ψηφοφορία στην Αθήνα γίνεται με την παρουσία και επίβλεψη Εφορευτικής Επιτροπής.</p>
<p>2. Η Εφορευτική Επιτροπή είναι τριμελής και αποτελείται από μέλη που προέρχονται ένα από το Στρατό Ξηράς, ένα από το Πολεμικό Ναυτικό και ένα από την Πολεμική Αεροπορία και εκλέγονται με μυστική ψηφοφορία από την τακτική Γενική Συνέλευση της χρονιάς κατά την οποία διεξάγονται οι εκλογές. Τα μέλη της Εφορευτικής Επιτροπής δεν μπορούν να θέσουν υποψηφιότητα για το αξίωμα του μέλους του Διοικητικού Συμβουλίου ή της Εξελεγκτικής Επιτροπής.</p>
<p>Άρθρο 15<br />ΑΠΟΣΦΡΑΓΙΣΗ ΦΑΚΕΛΩΝ ΚΑΙ ΔΙΑΛΟΓΗ ΤΩΝ ΨΗΦΩΝ</p>
<p>Η Εφορευτική Επιτροπή μετά το πέρας της ψηφοφορίας των μελών του Σωματείου που υπηρετούν στην Αττική, αποσφραγίζει τους φακέλους των επαρχιών, ρίχνει τους φακέλους με τα ψηφοδέλτια στην κάλπη (ή κάλπες) ψηφοφορίας και προβαίνει στην ανάμιξη όλων των φακέλων και στη συνέχεια προβαίνει στην αποσφράγιση τους και στην καταμέτρηση των σταυρών προτίμησης του ενιαίου ψηφοδελτίου. Εάν βρεθούν φάκελοι παραπάνω απ' αυτούς που ψήφισαν, αφαιρούνται και δεν λαμβάνονται υπ' όψη οι πλεονάζοντες. Επίσης δεν υπολογίζονται όσοι φάκελοι των επαρχιών δεν παρελήφθησαν τυχόν από την Εφορευτική Επιτροπή πριν από το άνοιγμα της κάλπης και την έναρξη της διαλογής.</p>
<p>Άρθρο 16<br />ΑΝΑΚΗΡΥΞΗ ΕΚΛΕΓΕΝΤΩΝ</p>
<p>Μετά τη διαλογή επακολουθεί η ανακήρυξη των εκλεγέντων υποψηφίων με πράξη της Εφορευτικής Επιτροπής, στην οποία αναγράφονται με τη σειρά τα ονόματά τους και ο αριθμός των ψήφων (σταυρών) που πήρε ο κάθε υποψήφιος. Για κάθε όργανο Διοίκησης εκλέγονται εκείνοι που πήραν τις περισσότερες ψήφους κατά σειρά επιτυχίας, υπό την επιφύλαξη των οριζομένων στο επόμενο άρθρο 17. Σε περίπτωση ισοψηφίας γίνεται κλήρωση για τη σειρά των υποψηφίων. Για το Διοικητικό Συμβούλιο εκλέγονται πέντε (5) αναπληρωματικοί, οι πέντε επόμενοι κατά σειρά επιτυχίας.</p>
<p>Μέρος 6ο<br />ΔΙΟΙΚΗΤΙΚΟ ΣΥΜΒΟΥΛΙΟ – ΣΥΓΚΡΟΤΗΣΗ ΔΣ – ΑΝΑΛΗΨΗ ΚΑΘΗΚΟΝΤΩΝ –<br />ΚΑΘΗΚΟΝΤΑ ΔΣ – ΛΗΨΗ ΑΠΟΦΑΣΕΩΝ ΔΣ</p>
<p>Άρθρο 17<br />ΔΙΟΙΚΗΤΙΚΟ ΣΥΜΒΟΥΛΙΟ</p>
<p>1. Το Διοικητικό Συμβούλιο του Σωματείου αποτελείται από εννέα (9) μέλη και εκλέγεται για μια διετία. Σε περίπτωση παραίτησης μέλους του Διοικητικού Συμβουλίου ή παραίτησης - παύσης του Διοικητικού Συμβουλίου, το αναπληρωματικό μέλος, που καταλαμβάνει τη θέση του παραιτηθέντος ή το εκλεγόμενο νέο Διοικητικό Συμβούλιο θα έχει θητεία το χρόνο που απομένει από τη διετία που κανονικά θα έπρεπε να διανύσει το Διοικητικό Συμβούλιο που διαδέχτηκε.</p>
<p>2. Για την ως άνω παραίτηση μέλους του Διοικητικού Συμβουλίου και εάν στην υποβαλλόμενη αίτησή του εκφράζεται η βούλησή του για παραίτησή του και/ή από μέλος του Σωματείου, ισχύουν όσα ορίζονται στην παράγραφο 1α του άρθρου 6 του παρόντος καταστατικού. Σε περίπτωση επανεγγραφής του στο Σωματείο, ως μέλος αυτού, σύμφωνα με τα οριζόμενα στο εδάφιο β της παραπάνω παραγράφου, το μέλος αυτό δεν μπορεί να καταλάβει τη θέση στο Διοικητικό Συμβούλιο, από την οποία παραιτήθηκε.</p>
<p>Άρθρο 18<br />ΣΥΓΚΡΟΤΗΣΗ Δ.Σ. - ΑΝΑΛΗΨΗ ΚΑΘΗΚΟΝΤΩΝ</p>
<p>1. Σε δέκα (10) ημέρες από την εκλογή τους, συνέρχονται οι εκλεγέντες με φροντίδα εκείνου που πλειοψήφησε, για να συγκροτηθούν σε σώμα εκλέγοντας τον Πρόεδρο, τον Αντιπρόεδρο, το Γενικό Γραμματέα, τον Αναπληρωτή Γενικό Γραμματέα, τον Ταμία και τον Έφορο, με μυστική ψηφοφορία. Η ψηφοφορία γίνεται χωριστά για κάθε θέση και αρκεί σχετική πλειοψηφία.</p>
<p>2. Σε περίπτωση ισοψηφίας γίνεται κλήρωση και επιτυχών για το συγκεκριμένο αξίωμα ανακηρύσσεται εκείνος που το όνομά του εξέρχεται πρώτο από την κληρωτίδα. Εάν ισοψηφήσουν περισσότεροι από δύο υποψήφιοι, επαναλαμβάνεται η ψηφοφορία και εάν χρειασθεί, επακολουθεί κλήρωση.</p>
<p>3. Η θητεία του Διοικητικού Συμβουλίου αρχίζει από την εκλογή του, η δε ουσιαστική άσκηση των καθηκόντων του με την παραλαβή της Διοίκησης από το προηγούμενο, που συνεχίζει να ασκεί τα καθήκοντά του προς διεκπεραίωση των τρεχόντων ζητημάτων του Σωματείου μέχρι να συγκροτηθεί σε σώμα το νέο. Το Διοικητικό Συμβούλιο που αποχωρεί παραδίνει στο νέο τη σφραγίδα του Σωματείου, τα βιβλία, το μητρώο των μελών, το αρχείο, το Ταμείο και κάθε άλλο περιουσιακό στοιχείο του Σωματείου. Για την παράδοση και παραλαβή συντάσσεται πρακτικό, που καταχωρείται σε ειδικό βιβλίο και υπογράφεται από το αποχωρών και το παραλαμβάνων ΔΣ ή εξουσιοδοτημένα από αυτά μέλη τους.</p>
<p>Άρθρο 19<br />ΚΑΘΗΚΟΝΤΑ ΔΙΟΙΚΗΤΙΚΟΥ ΣΥΜΒΟΥΛΙΟΥ</p>
<p>Το Διοικητικό Συμβούλιο</p>
<p>1. Συνεδριάζει:</p>
<p>α. Τακτικά μία (1) φορά το μήνα την πρώτη εργάσιμη Δευτέρα εκάστου μηνός ή όπως αλλιώς ήθελε καθορισθεί από τον Πρόεδρο του ΔΣ, είτε στην έδρα του Σωματείου, είτε με τηλεδιάσκεψη, είτε με το συνδυασμό των δύο.</p>
<p>β. Έκτακτα όταν το κρίνει αναγκαίο ο Πρόεδρος ή το ζητήσουν εγγράφως, απευθυνόμενα προς το Πρόεδρο του ΔΣ, τουλάχιστον τρία (3) από τα μέλη του ΔΣ.</p>
<p>γ. Το Διοικητικό Συμβούλιο συγκαλείται από τον Πρόεδρο με γνωστοποίηση τουλάχιστον 48 ώρες πριν και με αναφορά του χώρου και χρόνου. Η πρόσκληση γίνεται με κάθε πρόσφορο τρόπο, ακόμη και με την ηλεκτρονική αλληλογραφία ή με FAX ή με τηλεφωνική επικοινωνία. Σε περίπτωση που συζητηθεί οποιοδήποτε θέμα που αφορά μέλος του Διοικητικού Συμβουλίου, αυτό καλείται μεν κανονικά, αλλά δεν συμμετέχει στη συνεδρίαση (παρά μόνο για όσο χρόνο απαιτηθεί προς παροχή διευκρινίσεων) και στην ψηφοφορία.</p>
<p>2. Εκπροσωπεί και διοικεί το Σωματείο και φροντίζει για την επιτυχία των σκοπών του με κάθε νόμιμο μέσο.</p>
<p>3. Καταρτίζει την ημερήσια διάταξη της Γενικής Συνέλευσης και συγκαλεί αυτήν έκτακτα, σύμφωνα με το άρθρο 11 του καταστατικού.</p>
<p>4. Καταρτίζει τον προϋπολογισμό και απολογισμό.</p>
<p>5. Αποφασίζει για τα κατεπείγοντα ζητήματα που εμφανίζονται και παίρνει τα κατά την κρίση του απαραίτητα μέτρα για την αντιμετώπισή τους. Υποχρεούται όμως να ζητήσει την έγκριση για τις ενέργειες αυτές από την πρώτη τακτική ή έκτακτη Γενική Συνέλευση.</p>
<p>6. Το Διοικητικό Συμβούλιο αποφασίζει για την ίδρυση γραφείων και εκτός της έδρας του Σωματείου, διορίζει υπαλλήλους για τα γραφεία του Σωματείου και συνάπτει συμβάσεις με πρόσωπα που προσφέρουν τις υπηρεσίες τους στο Σωματείο, διορίζει νομικό σύμβουλο του Σωματείου ή άλλους επιστημονικούς ή τεχνικούς συμβούλους, μεριμνά για την έκδοση ενημερωτικών εντύπων, για τη σύσταση επιτροπών εργασίας ανάλογα με τις ανάγκες του Σωματείου και ασκεί τον αποφασιστικό έλεγχο της εργασίας αυτών.</p>
<p>7. Εκτελεί τις αποφάσεις της Γενικής Συνέλευσης.</p>
<p>8. Ανακηρύσσει τα επίτιμα μέλη του Σωματείου και προτείνει στη Γενική Συνέλευση τη διαγραφή των τακτικών μελών, σύμφωνα με την παράγραφο 1β του άρθρου 6 του παρόντος καταστατικού.</p>
<p>Άρθρο 20<br />ΛΗΨΗ ΑΠΟΦΑΣΕΩΝ ΔΙΟΙΚΗΤΙΚΟΥ ΣΥΜΒΟΥΛΙΟΥ</p>
<p>1. Για επίτευξη απαρτίας στο Διοικητικό Συμβούλιο απαιτείται η παρουσία πέντε (5) μελών, συμπεριλαμβανομένων του Προέδρου και του Γενικού Γραμματέα. Αν δεν υπάρξει απαρτία, η συνεδρίαση επαναλαμβάνεται, στον ίδιο τόπο, χωρίς νέα πρόσκληση του Προέδρου, σε δύο (2) ημέρες και θεωρείται ότι έχει απαρτία με οποιοδήποτε αριθμό παρόντων μελών, τουλάχιστον, όμως, τριών (3). Κάθε μέλος του Διοικητικού Συμβουλίου μπορεί να προτείνει θέματα για συζήτηση.</p>
<p>2. Οι αποφάσεις παίρνονται με απόλυτη πλειοψηφία των παρόντων μελών με φανερές ψηφοφορίες, εκτός από τα προσωπικά θέματα, για τα οποία τυχόν ζητηθεί, από τρία (3) τουλάχιστον των παρόντων μελών του Διοικητικού Συμβουλίου, μυστική ψηφοφορία.</p>
<p>3. Μέλος του Διοικητικού Συμβουλίου που απουσιάζει αδικαιολόγητα από δύο (2) συνεχείς συνεδριάσεις ή τρεις (3) μη συνεχείς, θεωρείται ότι έχει παραιτηθεί, χωρίς άλλη διατύπωση και χωρίς να απαιτείται σύμφωνη γνώμη ή απόφαση του Διοικητικού Συμβουλίου. Μέλος του Διοικητικού Συμβουλίου μπορεί να υποβάλλει αίτηση παραίτησης στο Διοικητικό Συμβούλιο, το οποίο οφείλει να την κάνει δεκτή, σε κάθε περίπτωση, σύμφωνα με τα οριζόμενα στην παράγραφο 2 του άρθρου 17 του παρόντος καταστατικού και υποχρεούται να καλέσει το πρώτο αναπληρωματικό μέλος, σε αναπλήρωση της κενωθείσης θέσεως. Το Διοικητικό Συμβούλιο εξακολουθεί να λειτουργεί με όσα μέλη απαιτούνται για την επίτευξη απαρτίας, διαφορετικά ή προκηρύσσεται αρχαιρεσιακή Γενική Συνέλευση ή δικαιολογείται η συμπλήρωση με διορισμό απ' το αρμόδιο δικαστήριο.</p>
<p style="text-align: center;">Μέρος 7ο<br />ΚΑΘΗΚΟΝΤΑ ΠΡΟΕΔΡΟΥ – ΓΕΝΙΚΟΥ ΓΡΑΜΜΑΤΕΑ – ΤΑΜΙΑ – ΕΦΟΡΟΥ – ΕΞΕΛΕΓΚΤΙΚΗ ΕΠΙΤΡΟΠΗ</p>
<p style="text-align: center;">&nbsp;</p>
<p>Άρθρο 21<br />ΚΑΘΗΚΟΝΤΑ ΠΡΟΕΔΡΟΥ</p>
<p>Ο Πρόεδρος του Διοικητικού Συμβουλίου:</p>
<p>1. Καθορίζει την ημερήσια διάταξη των θεμάτων που θα συζητηθούν.</p>
<p>2. Διευθύνει τη συζήτηση στις συνεδριάσεις.</p>
<p>3. Ευθύνεται, με το Γενικό Γραμματέα, για τη σύνταξη των πρακτικών των συνεδριάσεων του Διοικητικού Συμβουλίου.</p>
<p>4. Έχει τη γενική εποπτεία των γραφείων, του εντευκτηρίου και γενικά τον έλεγχο της δραστηριότητας του Σωματείου και των μελών.</p>
<p>5. Υπογράφει όλα τα έγγραφα με το Γενικό Γραμματέα ή όταν πρόκειται για έγγραφα διαχειριστικά εντάλματα με τον Ταμία.</p>
<p>6. Εκπροσωπεί την Ένωση δικαστικά και εξώδικα και για όλες τις αναφορές και σχέσεις του με τις αρχές και τους ιδιώτες. Η Δικαστική ή οποιαδήποτε άλλη εκπροσώπηση του Σωματείου είναι δυνατό με απόφαση του Διοικητικού Συμβουλίου να ανατίθεται και σε άλλο μέλος του Διοικητικού Συμβουλίου ή μέλος του Σωματείου.</p>
<p>7. Όταν ο Πρόεδρος κωλύεται ν' ασκήσει τα καθήκοντα του, απουσιάζει η υπάρχει θάνατος τον αναπληρώνει ο Αντιπρόεδρος και αυτόν σε περίπτωση των ανωτέρω ομοίων ο Γενικός Γραμματέας του Διοικητικού Συμβουλίου.</p>
<p>Άρθρο 22<br />ΚΑΘΗΚΟΝΤΑ ΓΕΝΙΚΟΥ ΓΡΑΜΜΑΤΕΑ</p>
<p>1. Ο Γενικός Γραμματέας διεξάγει την αλληλογραφία του Σωματείου και τηρεί το Μητρώο των μελών, τα λοιπά βιβλία (εκτός από τα διαχειριστικά), τη σφραγίδα και το Αρχείο του Σωματείου.</p>
<p>2. Συντάσσει, με ευθύνη του, καθώς και με ευθύνη του Προέδρου, τα πρακτικά των συνεδριάσεων του Διοικητικού Συμβουλίου και όλα τα εξερχόμενα έγγραφα. Τα πρακτικά των συνεδριάσεων αποτελούν αντιγραφή των πρόχειρων πρακτικών των συνεδριάσεων αυτού, τα οποία συντάσσονται, ομοίως και με ευθύνη του, από το Γεν. Γραμματέα και μπορούν να συντάσσονται και να τηρούνται είτε στενογραφημένα είτε με μαγνητοφώνηση, είτε και με τα δύο. Αρμόδιος για την απομαγνητοφώνηση καθίσταται ο Γενικός Γραμματέας ή οποιοδήποτε άλλο πρόσωπο ήθελε ορισθεί με απόφαση του Διοικητικού Συμβουλίου. Τα πρακτικά της συνεδρίασης (όπως και τα πρόχειρα πρακτικά) μνημονεύουν συνοπτικά τον τόπο και την ημεροχρονολογία της συνεδριάσεως, τα ονοματεπώνυμα των παρόντων και απόντων μελών του Διοικητικού Συμβουλίου, πρέπει δε να περιέχουν με συντομία τα θέματα που συζητήθηκαν και τις τοποθετήσεις των μελών του Διοικητικού Συμβουλίου, υποχρεωτικά δε τις διεξαχθείσες ψηφοφορίες και τις ψήφους που έλαβε το κάθε θέμα που τέθηκε σε ψηφοφορία, με την αναγραφή των ονοματεπωνύμων των μελών του Διοικητικού Συμβουλίου, που ψήφισαν (ακόμη και αυτών που μειοψήφησαν).</p>
<p>3. Προσυπογράφει με τον Πρόεδρο όλα τα έγγραφα εκτός από τα διαχειριστικά εντάλματα κλπ.</p>
<p>4. Είναι υπεύθυνος για την καλή λειτουργία των Γραφείων του Σωματείου.</p>
<p>5. Ο Αναπληρωτής Γενικός Γραμματέας αναπληρώνει τον Γενικό Γραμματέα όταν αυτός απουσιάζει ή κωλύεται. Φροντίζει, για την έγκαιρη αποστολή στα μέλη των ενημερωτικών εντύπων του Σωματείου και βοηθά στις συγκεντρώσεις και κινητοποιήσεις του Σωματείου μαζί με τα άλλα εντεταλμένα από το καταστατικό όργανα. Με απόφαση του Διοικητικού Συμβουλίου και σύμφωνη γνώμη του Γενικού Γραμματέα μπορεί να του ανατεθούν ορισμένα επιπλέον καθήκοντα.</p>
<p>Άρθρο 23<br />ΚΑΘΗΚΟΝΤΑ ΤΑΜΙΑ</p>
<p>1. Ο Ταμίας τηρεί όλα τα διαχειριστικά βιβλία του και προσυπογράφει με τον Πρόεδρο κάθε έγγραφο και ένταλμα που έχει σχέση με την οικονομική διαχείριση.</p>
<p>2. Έχει το Ταμείο του Σωματείου και κρατά διαθέσιμο ποσό χρημάτων ύψους χιλίων ευρώ (1000 €). Για μεγαλύτερο ποσό απαιτείται απόφαση του Διοικητικού Συμβουλίου. Το υπόλοιπο ποσό το καταθέτει για λογαριασμό του Σωματείου σε Τράπεζα, στο Ταμιευτήριο ή σε τίτλους του Δημοσίου μετά από σχετική απόφαση του Διοικητικού Συμβουλίου. Αποσύρει χρήματα μετά από απόφαση του Διοικητικού Συμβουλίου και με έγγραφο υπογεγραμμένο από τον Πρόεδρο, το Γενικό Γραμματέα και τον ίδιο, συνοδευόμενο και από σχετικό απόσπασμα του πρακτικού του Διοικητικού Συμβουλίου.</p>
<p>3. Κάθε δαπάνη γίνεται με απόφαση του Διοικητικού Συμβουλίου και με εντάλματα πληρωμής που υπογράφονται από τον Πρόεδρο και τον Ταμία.</p>
<p>4. Οι εισπράξεις πραγματοποιούνται με διπλότυπα αποδείξεων από στελέχη αριθμημένα και θεωρημένα και μονογραφημένα από τον Πρόεδρο και υπογεγραμμένα από τον Ταμία.</p>
<p>5. Θέτει στη διάθεση του Διοικητικού Συμβουλίου, της Ελεγκτικής Επιτροπής, της Γενικής Συνέλευσης και του Προέδρου, ό,τι του ζητηθεί, αναφορικά με κάθε στοιχείο που αφορά την οικονομική κατάσταση του Σωματείου.</p>
<p>6. Τηρεί και φυλάσσει τα Λογιστικά Βιβλία και στοιχεία που ορίζει ο νόμος .</p>
<p>7. Υποβάλλει, υποχρεωτικά, κάθε τρίμηνο, ή όπως αλλιώς ήθελε ορισθεί με απόφαση του Διοικητικού Συμβουλίου, συνοπτική περιγραφή της καταστάσεως των οικονομικών του Σωματείου στο Διοικητικό Συμβούλιο.</p>
<p>Άρθρο 24<br />ΚΑΘΗΚΟΝΤΑ ΕΦΟΡΟΥ</p>
<p>Ο Έφορος εποπτεύει την εσωτερική τάξη των γραφείων του Σωματείου και είναι υπεύθυνος για τη διοργάνωση των πολιτιστικών, μορφωτικών και ψυχαγωγικών εκδηλώσεων, συνεδρίων, ημερίδων, δημοσιεύσεων κλπ. Είναι επίσης υπεύθυνος για την είσπραξη τυχόν δωρεών ή επιχορηγήσεων προς το Σωματείο. Τα έσοδα από εκδηλώσεις, δωρεές ή επιχορηγήσεις αποδίδονται στον Ταμία με ευθύνη του οποίου κατατίθενται σε ειδικό λογαριασμό του Σωματείου σε Τράπεζα ή στο Ταμιευτήριο ή σε τίτλους του Δημοσίου μετά από σχετική απόφαση του Διοικητικού Συμβουλίου.</p>
<p>Άρθρο 25<br />ΕΞΕΛΕΓΚΤΙΚΗ ΕΠΙΤΡΟΠΗ</p>
<p>1. Στις αρχαιρεσίες που γίνονται για την ανάδειξη του Διοικητικού Συμβουλίου του Σωματείου εκλέγεται και η εξελεγκτική επιτροπή που αποτελείται από τρία (3) τακτικά και δύο (2) αναπληρωματικά μέλη.</p>
<p>2. Η εξελεγκτική επιτροπή ελέγχει την κατάσταση του Ταμείου του Σωματείου και συντάσσει σχετική έκθεση που υποβάλλει στη Γενική Συνέλευση.</p>
<p>3. Τα μέλη της εξελεγκτικής επιτροπής σε περίπτωση που κωλύονται ή απουσιάζουν αναπληρώνονται από τα αναπληρωματικά αυτής μέλη.</p>
<p>4. Υποψήφιοι για την εξελεγκτική επιτροπή δεν μπορούν να βάζουν υποψηφιότητα και για το Διοικητικό Συμβούλιο και το αντίθετο.</p>
<p>Μέρος 8ο<br />ΠΡΟΫΠΟΛΟΓΙΣΜΟΣ – ΙΣΟΛΟΓΙΣΜΟΣ</p>
<p>Άρθρο 26<br />ΠΡΟΫΠΟΛΟΓΙΣΜΟΣ – ΙΣΟΛΟΓΙΣΜΟΣ</p>
<p>1. Η οικονομική κατάσταση του Σωματείου φαίνεται κάθε χρόνο από τον απολογισμό - ισολογισμό και προϋπολογισμό που καταρτίζει το Διοικητικό Συμβούλιο, μετά από πρόταση/εισήγηση του Ταμία αυτού.</p>
<p>2. Ο απολογισμός - ισολογισμός και προϋπολογισμός καταρτίζονται μέσα στο μήνα Δεκέμβριο (και έως την καταληκτική ημερομηνία της 30ης ημέρας αυτού) κάθε χρόνου. Οι δύο πρώτοι δείχνουν την οικονομική χρήση του χρόνου που τελείωσε και ο τρίτος την οικονομική χρήση του νέου χρόνου.</p>
<p>3. Οι δαπάνες του Σωματείου για να γίνουν πρέπει να προβλέπονται από τον εγκεκριμένο προϋπολογισμό που γίνεται από τη Γενική Συνέλευση.</p>
<p>4. Τροποποίηση του προϋπολογισμού επιτρέπεται να γίνει με πρόταση του Διοικητικού Συμβουλίου και απόφαση της Γενικής Συνέλευσης.</p>
<p>Μέρος 9ο<br />ΣΦΡΑΓΙΔΑ – ΕΠΙΤΡΟΠΕΣ</p>
<p>Άρθρο 27<br />ΣΦΡΑΓΙΔΑ</p>
<p>1. Ο ΣΥΣΜΕΔ έχει κυκλική σφραγίδα που φέρει στην περιφέρεια της την επωνυμία του Σωματείου και το έτος ιδρύσεώς του, μέσα δε στον κύκλο, μια περικεφαλαία και σε χιαστή διάταξη όπισθεν αυτής, μία άγκυρα και έναν αετό.</p>
<p>2. Όλα τα έγγραφα του Σωματείου πρέπει να φέρουν τη σφραγίδα του.</p>
<p>Άρθρο 28<br />ΕΠΙΤΡΟΠΕΣ</p>
<p>Με απόφαση του Διοικητικού Συμβουλίου ή της Γενικής Συνέλευσης ύστερα από πρόταση του ενός εικοστού (1/20) των μελών, μπορεί να συγκροτούνται επιτροπές κατά τόπους, υπηρεσίες ή θέματα προς υποβοήθηση του έργου του Διοικητικού Συμβουλίου.</p>
<p>Μέρος 10ο<br />ΤΡΟΠΟΠΟΙΗΣΗ ΚΑΤΑΣΤΑΤΙΚΟΥ – ΜΕΤΑΒΑΤΙΚΕΣ ΔΙΑΤΑΞΕΙΣ</p>
<p>Άρθρο 29<br />ΤΡΟΠΟΠΟΙΗΣΗ ΤΟΥ ΚΑΤΑΣΤΑΤΙΚΟΥ</p>
<p>1. Τροποποίηση του Καταστατικού ή διάλυση του ΣΥΣΜΕΔ μπορεί να γίνει από τη Γενική Συνέλευση των μελών αυτής που συγκαλείται ειδικά για το σκοπό αυτό. Για τη λήψη απόφασης τροποποίησης του Καταστατικού ή διάλυσης του Σωματείου χρειάζεται η παρουσία του ενός δευτέρου (1/2) των μελών που έχουν εκπληρώσει τις οικονομικές τους υποχρεώσεις προς το Σύνδεσμο και πλειοψηφία των τριών τετάρτων (3/4) των παρόντων.</p>
<p>2. Η πρωτοβουλία για την τροποποίηση του Καταστατικού ή για τη διάλυση του Σωματείου λαμβάνεται είτε από το Διοικητικό Συμβούλιο του Σωματείου, είτε μετά από πρόταση του ενός δεκάτου (1/10) των μελών, η οποία πρέπει να περιέχει τις προτεινόμενες τροποποιήσεις του Καταστατικού εάν ζητείται η τροποποίηση αυτού. Το Διοικητικό Συμβούλιο υποχρεούται να κινήσει τη διαδικασία για την τροποποίηση ή τη διάλυση μέσα σε ένα μήνα από την ημέρα που υπεβλήθη η σχετική πρόταση.</p>
<p>3. Σε κάθε περίπτωση διάλυσης του Σωματείου, η περιουσία του περιέρχεται σε κοινωφελείς σκοπούς.</p>
<p>Άρθρο 30<br />ΜΕΤΑΒΑΤΙΚΕΣ ΔΙΑΤΑΞΕΙΣ - ΠΡΟΣΩΡΙΝΗ ΔΙΟΙΚΗΤΙΚΗ ΕΠΙΤΡΟΠΗ</p>
<p>1. Ορίζεται τριμελής (3μελής) προσωρινή διοικητική επιτροπή, η οποία και θα μεριμνήσει για την έγκριση του παρόντος καταστατικού, τη δημοσίευση της εγκριτικής απόφασης του Πρωτοδικείου και την εντός έξι (6) μηνών από τη δημοσίευση αυτή σύγκληση της πρώτης Γενικής Συνέλευσης, προκειμένου να αναδειχθούν τα όργανα διοίκησης του Σωματείου σύμφωνα με το καταστατικό.</p>
<p>2. Η προσωρινή διοικητική επιτροπή του Σωματείου θα απαρτίζεται από τους:</p>
<p>1. ­ , ως Πρόεδρο<br />2. , ως Γεν. Γραμματέα<br />3. , ως Ταμία</p>
<p>Άρθρο 31</p>
<p>Το παρόν καταστατικό, που περιέχει τριάντα ένα (31) άρθρα εγκρίθηκε σήμερα από τους ιδρυτές του και θα ισχύει από την εγγραφή του Σωματείου στα βιβλία των Σωματείων του Πρωτοδικείου.</p>